C 251/48

P9_TA(2021)0502

Предотвратяване на корупцията, неправомерните разходи и злоупотребите със средства на ЕС и с държавни средства в случая на извънредни фондове и области на разходи, свързани с кризи

Резолюция на Европейския парламент от 15 декември 2021 г. относно оценката на превантивните мерки за предотвратяване на корупцията, неправомерните разходи и злоупотребите със средства на ЕС и с държавни средства в случая на извънредни фондове и области на разходи, свързани с кризи (2020/2222(INI))

(2022/C 251/04)

Европейският парламент,

— като взе предвид членове 310, 317 и 325 от Договора за функционирането на Европейския съюз,

— като взе предвид Хартата на основните права на Европейския съюз,

— като взе предвид Директива 2014/23/ЕС на Европейския парламент и на Съвета от 26 февруари 2014 г. за възлагане на договори за концесия (1),

— като взе предвид Директива 2014/24/ЕС на Европейския парламент и на Съвета от 26 февруари 2014 г. за обществените поръчки и за отмяна на Директива 2004/18/ЕО (2),

— като взе предвид своята резолюция от 14 февруари 2017 г. относно ролята на лицата, подаващи сигнали за нередности, за защитата на финансовите интереси на ЕС (3),

— като взе предвид Директива (ЕС) 2017/1371 на Европейския парламент и на Съвета от 5 юли 2017 г. относно борбата с измамите, засягащи финансовите интереси на Съюза, по наказателноправен ред („Директивата за защита на финансовите интереси“) (4),

— като взе предвид Директива (ЕС) 2018/843 на Европейския парламент и на Съвета от 30 май 2018 г. за изменение на Директива (ЕС) 2015/849 за предотвратяване използването на финансовата система за целите на изпирането на пари и финансирането на тероризма и за изменение на директиви 2009/138/ЕО и 2013/36/ЕС (5),

— като взе предвид Регламент (ЕС, Евратом) 2018/1046 на Европейския парламент и на Съвета от 18 юли 2018 г. за финансовите правила, приложими за общия бюджет на Съюза, за изменение на регламенти (ЕС) № 1296/2013, (ЕС) № 1301/2013, (ЕС) № 1303/2013, (ЕС) № 1304/2013, (ЕС) № 1309/2013, (ЕС) № 1316/2013, (ЕС) № 223/2014 и (ЕС) № 283/2014 и на Решение № 541/2014/ЕС и за отмяна на Регламент (ЕС, Евратом) № 966/2012 (6),

— като взе предвид доклада на OLAF за 2019 г. (7) и годишния отчет за дейността на Надзорния съвет на OLAF за 2019 г.,

— като взе предвид Специален доклад № 01/2019 на Европейската сметна палата озаглавен „Борба с измамите при разходването на средства от ЕС — необходими са действия“,

— като взе предвид Специален доклад № 06/2019 на Европейската сметна палата, озаглавен „Борба с измамите при разходването на средства на ЕС за сближаване — необходими са подобрения в разкриването, реакцията и координацията от страна на управляващите органи“,

— като взе предвид Преглед № 06/2020 на Европейската сметна палата, озаглавен „Рискове, предизвикателства и възможности на мерките на икономическата политика на ЕС в отговор на кризата поради COVID-19“,

— като взе предвид Групата държави срещу корупцията (GRECO) и нейния 21-и Общ доклад за дейността (2020 г.),

— като взе предвид проучването, озаглавено „Public Integrity for an Effective COVID-19 Response and Recovery“ (Почтеност в публичната сфера за ефективен отговор и възстановяване след COVID-19), публикувано от ОИСР през април 2020 г.,

— като взе предвид проучването, озаглавено „Corruption in the Times of Pandemia“ (Корупция по време на пандемия), публикувано през май 2020 г. (8),

— като взе предвид доклада на Комисията до Европейския парламент и до Съвета от 3 септември 2020 г., озаглавен „31-ви годишен доклад относно защитата на финансовите интереси на Европейския съюз и борбата с измамите — 2019 г.“ (COM(2020)0363), и придружаващите го работни документи на службите на Комисията (9),

— като взе предвид Регламент (ЕС) 2020/2221 на Европейския парламент и на Съвета от 23 декември 2020 г. за изменение на Регламент (ЕС) № 1303/2013 по отношение на допълнителните средства и уредбата за изпълнение с цел оказване на помощ за улесняване на преодоляването на последиците от кризата в контекста на пандемията от COVID-19 и социалните последици от нея и за подготовка за екологично, цифрово и устойчиво възстановяване на икономиката (REACT-EU) (10),

— като взе предвид Инструмента за спешна подкрепа,

— като взе предвид Регламент (ЕС) 2021/241 на Европейския парламент и на Съвета от 12 февруари 2021 г. за създаване на Механизъм за възстановяване и устойчивост (11),

— като взе предвид Регламент (ЕС) 2021/523 на Европейския парламент и на Съвета от 24 март 2021 г. за създаване на програмата InvestEU и за изменение на Регламент (ЕС) 2015/1017 (12),

— като взе предвид Регламент (ЕС) 2021/785 на Европейския парламент и на Съвета от 29 април 2021 г. за създаване на програма на Съюза за борба с измамите и за отмяна на Регламент (ЕС) № 250/2014 (13),

— като взе предвид член 5, параграф 3 от Договора за Европейския съюз и Протокол (№ 2) относно прилагането на принципите на субсидиарност и на пропорционалност,

— като взе предвид Становище № 4/2000 на Европейската сметна палата относно предложение 2020/0101 (COD) за регламент на Европейския парламент и на Съвета за изменение на Регламент (ЕС) № 1303/2013 по отношение на извънредните допълнителни средства и уредбата за изпълнението на цел „Инвестиции за растеж и работни места“ в подкрепа на преодоляването на последиците от кризата, предизвикана от пандемията от COVID-19, и подготовка за екологично, цифрово и устойчиво възстановяване на икономиката (REACT-EU); и относно измененото предложение 2018/0196 (COD) за регламент на Европейския парламент и на Съвета за определяне на общоприложими разпоредби за Европейския фонд за регионално развитие, Европейския социален фонд+, Кохезионния фонд, Фонда за справедлив преход, Европейския фонд за морско дело и рибарство, както и финансови правила за тях и за фонд „Убежище и миграция“, фонд „Вътрешна сигурност“ и инструмента за управление на границите и визите (14),

— като взе предвид съобщението за медиите на Европол от 5 юни 2020 г., озаглавено „Europol launches the European Financial and Economic Crime Centre“ (Европол открива Европейски център за борба с финансовата и икономическата престъпност) (15),

— като взе предвид съобщението за медиите на Европол от 12 април 2021 г., озаглавено „Тежката и организираната престъпност в ЕС: корумпиращо влияние“ (16),

— като взе предвид своята резолюция от 29 април 2021 г. относно убийството на Дафне Каруана Галиция и принципите на правовата държава в Малта (17),

— като взе предвид своята резолюция от 7 юли 2021 г. относно защитата на финансовите интереси на ЕС — борба с измамите — годишен доклад за 2019 г. (18),

— като взе предвид своята резолюция от 10 юни 2021 г. относно текущата оценка на националните планове за възстановяване и устойчивост, извършвана от Комисията и Съвета (19),

— като взе предвид член 54 от своя Правилник за дейността,

— като взе предвид становището на комисията по граждански свободи, правосъдие и вътрешни работи,

— като взе предвид доклада на комисията по бюджетен контрол (A9-0320/2021),

А. като има предвид, че финансовите и икономическите престъпления представляват незаконни действия, извършени от физическо лице или група лица с цел получаване на икономическа или професионална облага, и включват, наред с другото, корупция, измама, принуда, тайни споразумения, възпрепятстване, изпиране на пари и финансиране на тероризма;

Б. като има предвид, че кризата в областта на общественото здраве, причинена от пандемията от COVID-19, съчетана с последвалите я извънредна икономическа ситуация и социални сътресения, накара ЕС и публичните органи в държавите членки да осигурят или да участват в управлението на допълнително финансиране и значително и бързо да увеличат разходите;

В. като има предвид, че Механизмът за възстановяване и устойчивост с неговия пакет от над 670 млрд. евро и REACT-EU с неговия пакет от над 50 млрд. евро са мощни инструменти за подпомагане на възстановяването на държавите от ЕС; като има предвид, че още през пролетта на 2020 г. по линия на политиката на сближаване бяха предоставени 11,2 млрд. евро под формата на спешна подкрепа на бизнеса, 7,6 млрд. евро от средствата на ЕС бяха преразпределени за действия на ЕС в областта на здравеопазването и 4,1 млрд. евро бяха предоставени за пряка подкрепа за работниците;

Г. като има предвид, че на 2 април 2020 г., като част от отговора на ЕС на разпространението на COVID-19, Комисията предложи да се активира Инструментът за спешна подкрепа в рамките на Съюза (ИСП);

Д. като има предвид, че решението за неговото активиране беше взето само от Съвета, без участието на Парламента, в съответствие с разпоредбите за активиране съгласно член 2, параграф 1 от Регламент (ЕС) 2016/369 относно предоставянето на спешна подкрепа в рамките на Съюза („Регламента за ИСП“) (20);

Е. като има предвид, че Инструментът на Европейския съюз за възстановяване NextGenerationEU е временен инструмент за възстановяване, възлизащ на приблизително 800 млрд. евро по текущи цени, създаден за подкрепа на възстановяването на ЕС от пандемията от COVID-19 и изграждането на по-екологична, по-цифровизирана и по-устойчива Европа;

Ж. като има предвид, че под натиска на кризата процедурите за възлагане на обществени поръчки и средствата за контрол бяха направени по-гъвкави на много места, за да се ускори изпълнението;

З. като има предвид, че в плановете за реагиране не се обръща достатъчно внимание на управлението и проблема с незаконни дейности като корупцията и измамите, както и на мерките за избягване на несвързани с измами нередности;

И. като има предвид, че кризата създава възможности за многобройни нарушения на принципите за почтеност и може да увеличи измамите и корупцията, както и несвързаните с измами нередности, особено в областта на обществените поръчки, пакетите за икономическо стимулиране и публичните организации;

Й. като има предвид, че според Европейската сметна палата на предотвратяването на измами не е обърнато достатъчно внимание и Комисията не разполага с изчерпателна информация относно мащаба, естеството и причините за измамите; като има предвид, че официалните статистически данни за разкритите измами са непълни и до момента Комисията не е извършила оценка за неразкритите измами (21);

К. като има предвид, че корупцията е сериозна заплаха в частната и публичната сфера и има несъразмерни последици за най-уязвимите групи, тъй като причинява загуба на ресурси, която застрашава дългосрочния растеж, социалната закрила и равния достъп до обществени услуги (включително до здравеопазване, образование и правосъдие), като всичко това подкопава общественото доверие, увеличава социалните неравенства и застрашава основните ценности на Съюза; като има предвид, че по-доброто разбиране на причините за корупцията е от съществено значение за воденето на ефективна борба срещу това явление и неговите вредни последици;

Л. като има предвид, че в ЕС действат все по-голям брой организирани престъпни групи, често трансгранично; като има предвид, че това явление става все по-сложно с появата на нови престъпни пазари и начини на действие в резултат на глобализацията и новите технологии, което дава възможност да се действа от всяка точка на света и по всяко време;

М. като има предвид, че технологиите създават нови способности за откриване и наблюдение, като намаляват тежестта за разследващите и дават възможност за разработването на по-интелигентни мерки за правоприлагане;

Н. като има предвид, че целостта на финансовата система на Съюза зависи от прозрачността на корпоративните и други правни субекти, тръстовете и сходните правни форми;

О. като има предвид, че Комисията предприе редица мерки за справяне с рисковете, свързани с корупцията и злоупотребата със средства в Съюза, включително като ускори работата си по законодателните си предложения в областта на борбата с изпирането на пари, защитата на лицата, подаващи сигнали за нередности, и европейския механизъм за върховенството на закона;

П. като има предвид, че според последния доклад на „Трансперънси интернешънъл“ и Центъра за сътрудничество към Световната здравна организация (22) Европейската комисия не изпълнява изцяло собствените си ангажименти по отношение на прозрачността и международните принципи на „добри практики“ във връзка с прозрачността на обществените поръчки, когато скрива твърде много елементи от текста в споразуменията за предварително закупуване; като има предвид, че Комисията обаче е задължена по закон да спазва разпоредбите на Финансовия регламент и че е необходима по-добра и усъвършенствана структура за по-бърза реакция от страна на Комисията при бъдещи кризи;

Р. като има предвид, че ограничаването на корупцията изисква ангажираност на правителствата с реформите, обществена подкрепа, политически ангажимент, международно сътрудничество и съвместни усилия с гражданското общество и частния сектор;

С. като има предвид, че в ситуация на големи очаквания, силен натиск и безпрецедентни обеми на разходите отговорността за посрещането на това предизвикателство се носи от държавните служители, които се нуждаят от подходяща подкрепа, за да се справят както с по-високите професионални стандарти, така и с новите трудности при изпълнението на своите задължения; като има предвид освен това, че е възможно държавните служители да не осъзнават бързо ситуации на конфликт на интереси;

Т. като има предвид, че съществуват доказателства, че професионализацията и адекватното заплащане в областта на обществените поръчки намаляват корупцията сред държавните служители (23);

У. като има предвид, че с Договора от Лисабон започна засилване на ролята на Европейския парламент с цел постигане на по-голяма съгласуваност, парламентарен контрол и демократична отчетност;

Ф. като има предвид, че борбата с корупцията е от съществено значение за защитата на финансовите интереси на ЕС и за поддържането на доверието на гражданите в институциите на ЕС;

1. отчита, че неотдавнашните кризи потвърдиха необходимостта от способност за мобилизиране на инвестиции и концентриране на финансовата подкрепа в първите години на възстановяването; съзнава, че по време на криза ресурсите трябва да се предоставят в кратки срокове и при бързо променящи се обстоятелства; отбелязва, че отпускането на значителни допълнителни ресурси, които да бъдат разходвани за кратко време, увеличава натиска върху системите за контрол; подчертава въпреки това необходимостта от допълване на бързото разпределение на средства и приемането на законодателни актове с подходящи административни мерки; посочва, че натискът за предоставяне на подкрепа и необходимостта от използване на ресурсите във възможно най-кратки срокове биха могли да доведат до повишен риск от корупция, измами и други нередности и че подобна ситуация изисква ефективни превантивни мерки и процедури за управление на контрола; отново заявява, че при всички процедури за възлагане на обществени поръчки трябва да се спазват най-високите стандарти на откритост, прозрачност и отчетност;

2. призовава Комисията и държавите членки да включат в своите съответни стратегии за борба с корупцията целенасочени мерки, свързани с изразходването на публични средства по време на криза; подчертава в тази връзка, че правилата относно защитата на финансовите интереси на Съюза се прилагат в не по-малка степен и в случаите на спешна подкрепа и инструментите за спешна подкрепа, като например Инвестиционната инициатива в отговор на коронавируса, Инвестиционната инициатива в отговор на коронавируса — плюс, REACT-EU и Механизма за възстановяване и устойчивост;

3. обръща внимание на важната роля на превантивните мерки за предвиждането и ефективния отговор на рисковете от корупция при кризисни ситуации и за укрепването на антикорупционните политики и политиките в областта на почтеността, а така също и на органите, които ги прилагат, и следователно за подобряването на управлението като цяло; счита в тази връзка, че кризата с COVID-19 ще засили вниманието ни върху управлението през следващите години в резултат на увеличените усилия за справяне с пагубните последици от пандемията и със загубите за хората и икономиките;

4. счита, че върховенството на закона е съществена предпоставка за спазването на принципа на добро финансово управление на средствата за извънредни ситуации като част от бюджета на ЕС; припомня, че върховенството на закона важи по всяко време, включително по време на криза, и че спешните мерки трябва да гарантират спазването на принципите на правовата държава и принципите на пропорционалност и необходимост и че трябва да бъдат ограничени във времето и редовно проверявани за тяхното въздействие;

5. подчертава, че извънредните ситуации, особено кризите, свързани със здравето и безопасността, оказват въздействие и върху функционирането на публичните органи и създават възможности за нарушения на принципите за почтеност, което може да доведе до злоупотреба със средства и корупция в момент, когато публичните ресурси вече са подложени на натиск; насърчава Комисията да се погрижи за устойчивостта на институциите на ЕС в такива ситуации, за да защити фондовете за извънредни ситуации;

6. отново заявява необходимостта от увеличаване на цялостната прозрачност на икономическата и финансовата среда на Съюза, тъй като предотвратяването на икономически и финансови престъпления не може да бъде ефективно, ако престъпниците не бъдат лишени от възможността да търсят прикритие за своите действия чрез непрозрачни структури;

7. подчертава в тази връзка, че ЕС, както неговите институции, така и държавите членки, не могат да си позволят да губят ценни ресурси и в най-добри времена, а още по-малко по време на пандемията и след нея;

8. отчита всички усилия, полагани от Комисията за засилване на реформите, свързани с прозрачността, контрола и борбата с корупцията в държавите членки чрез нейния подсилен инструментариум в областта на принципите на правовата държава; изразява загриженост обаче, че осъществяването на тези реформи срещна известна съпротива в някои държави членки, което в повечето случаи може да се обясни със законодателни или институционални пропуски или, в някои много конкретни случаи, с факта, че те засягат лични интереси на законодатели и държавни служители, отговарящи за тяхното прилагане; настоява, че всички настоящи или потенциални конфликти на интереси, засягащи законодателите и държавните служители, трябва да бъдат предотвратени и че държавите членки трябва да въведат стабилни антикорупционни рамки;

9. припомня, че са необходими повече усилия по отношение на предварителните проверки на проследимостта на средствата, особено в случаите, когато такива проверки и оценки са били извършени в условията на извънредни мерки; заявява отново, че правителствата и другите публични органи се нуждаят от ефикасно и прозрачно докладване, независими последващи одити и процедури за отчетност, както и от отворени канали за комуникация с гражданското общество и частния сектор, за да се гарантира, че парите и мерките наистина помагат на хората, които се нуждаят най-много от тях; изтъква значението на предоставянето на актуална, прозрачна и надеждна информация на обществеността по време на криза;

10. подчертава решаващата роля на организациите на гражданското общество и на разследващите журналисти в изобличаването на корупцията; поради това изразява съжаление, че по време на пандемията от COVID-19 няколко държави членки приеха мерки, които възпрепятстват публичния достъп до документи, и че представители на медиите са изпитали трудности и са получили необосновани откази на достъп до официални документи и са били подложени на натиск и заплахи; счита, че е важно гражданите да бъдат както информирани, така и ангажирани в борбата срещу корупцията, както и да бъдат напълно защитени от отрицателни лични или професионални последици, особено в случаите на подаване на сигнали за нередности; във връзка с това отново изтъква необходимостта от бързо прилагане на Директива (ЕС) 2019/1937 относно защитата на лицата, сигнализиращи за нередности;

11. подчертава, че гражданското участие в публичните процеси на вземане на решения е от ключово значение за успешното реагиране при извънредни ситуации; настоятелно призовава държавите членки да разработят всеобхватни планове за управление на кризи, за да бъдат подготвени за подобни ситуации в бъдеще и да включат гаранции за ролята на гражданското общество като пазител на обществения интерес; припомня, че публичният достъп до документи в машинночетим формат е ключов елемент за гарантиране на прозрачност и контрол на публичните разходи; призовава Комисията да осигури правилните платформи за участие и припомня настоящите възможности за докладване на предполагаеми случаи на измама на Европейската прокуратура и на Европейската служба за борба с измамите (OLAF);

12. отбелязва, че в условията на икономическа и здравна криза или заплаха за сигурността правителствата са склонни на повече гъвкавост по отношение на процедурите за сключване на договори, за да се реагира бързо на кризата; подчертава факта, че Директивата на ЕС за обществените поръчки вече дава възможност за много по-бързи и по-малко тежки в административно отношение процедури и че правителствата на държавите членки следва да управляват тези процедури в рамките на съществуващите законови изисквания; подчертава, че всяко облекчаване на процедурите и всички мерки за опростяване, които може да се окажат необходими по време на криза за избягване на скъпоструващи грешки и несвързани с измами нередности, дължащи се на сложността на правилата, следва да бъдат допълвани от конкретни насоки и внимателно контролирани чрез последващи механизми;

13. приветства координираните и решителни действия на равнището на ЕС, довели до приемането на широк пакет от инициативи — NextGenerationEU, имащи за цел справяне с пагубните последици от пандемията от COVID-19 за здравето на гражданите и за предприятията в целия ЕС; подчертава обаче, че безпрецедентното увеличение на финансирането от ЕС е свързано с повишен риск от корупция и измами и може да доведе до допълнителни предизвикателства по отношение на мониторинга и отчетността; призовава Комисията и държавите членки да засилят и прилагат ефективни политики за борба с корупцията;

14. припомня, с оглед на гарантирането на прозрачността, отчетността и ефикасността на разходите на ЕС, значението на системите за мониторинг и одит в рамките на фондовете със споделено управление; отново заявява, че Парламентът играе важна роля в контрола на пакета от стимули и трябва да бъде редовно информиран от Комисията относно неговото изпълнение;

15. отбелязва, че Механизмът за възстановяване и устойчивост ( 24 ) , ключовият инструмент в основата на NextGenerationEU, дава възможност на държавите членки да бъдат предложени безвъзмездни средства (от до 312 милиарда евро) и заеми (от до 360 милиарда евро) ( 25 ) за публични инвестиции и реформи, целящи справяне със структурни слабости и укрепване на устойчивостта на икономиките на държавите членки, като същевременно се поставя акцент върху устойчивия преход, цифровата трансформация, икономическото, социалното и териториалното сближаване, институционалната устойчивост и стълба на социалните права;

16. приветства делегирането на правомощия на Комисията за създаване чрез делегиран акт на набор от показатели с цел внимателно проследяване на изпълнението на плановете за възстановяване и устойчивост на държавите членки;

17. припомня, че изпълнението на набора от показатели ще служи като основа за диалога по възстановяването и устойчивостта и че Комисията следва да го актуализира два пъти годишно; призовава Комисията в тази връзка да гарантира задълбочен и строг мониторинг на напредъка, постигнат при изпълнението на предвидените междинни и крайни цели в съответствие с Регламента за Механизма за възстановяване и устойчивост, въз основа на установените общи показатели и методология за докладване; припомня освен това, че Механизмът за възстановяване и устойчивост е обвързан с условия, които гарантират прозрачното използване на отпуснатите средства и следва да предотвратяват корупция или измами, двойно финансиране или конфликти на интереси, и счита, че контролът следва да бъде разширен, така че да включва действително направените разходи от крайните бенефициери; приветства факта, че благодарение на Европейския парламент държавите членки вече са задължени да предоставят информация относно крайните получатели;

18. насърчава ЕС и националните органи да вземат предвид предложенията на местните и регионалните органи при разработването и прилагането на извънредни мерки и мерки за възстановяване;

19. отбелязва, че в своята резолюция относно възгледите на Парламента за текущата оценка на националните планове за възстановяване и устойчивост, извършвана от Комисията и Съвета, Парламентът настоява за стабилна прозрачност и отчетност от страна на Комисията, държавите членки и всички партньори по изпълнението в процеса на изпълнение;

20. призовава Комисията да наблюдава внимателно потенциалните рискове за финансовите интереси на ЕС и да не извършва никакви плащания, ако не са изпълнени етапните цели, свързани с мерките за предотвратяване, разкриване и коригиране на корупцията и измамите; освен това призовава Комисията незабавно да информира бюджетните органи за всички ситуации, при които средствата не се изплащат поради твърдения за злоупотреба, корупция, измами или нарушения на принципите на правовата държава и когато държавите членки не разполагат с достатъчно системи за борба с измамите;

21. счита, че следва да се търси добро финансово управление и че усвояването, макар и да остава важна цел, не следва да има приоритет пред резултатите, икономическата ефективност и добавената стойност на програмите за ЕС, както и че в случай на нередности възстановяването на средства следва да се гарантира чрез финансови корекции;

22. призовава държавите членки да включат оценки на риска от корупция във всички етапи на разработване и изпълнение на програмите в областта на икономическите стимули и субсидиите; отбелязва, че рисковите ситуации следва да се решават цялостно, като се използва подход, обхващащ всички равнища на управление, когато това е възможно;

23. счита, че по-голямата прозрачност, съчетана с предоставяните от технологиите и науката за анализ на данни възможности, допринася за предотвратяването и намаляването на корупцията; призовава в тази връзка Комисията и държавите членки да използват изцяло наличните инструменти, като Системата за ранно откриване и отстраняване (EDES), инструмента Arachne и Системата за управление на нередностите, за ефективното и ефикасно идентифициране на проблемните стопански субекти и частните лица (или физическите лица), свързани с тях в рамките както на прякото, така и на непрякото управление;

24. подчертава допълнителните ползи, които споделянето на информация може да има в борбата с корупцията; настоятелно призовава Комисията и държавите да гарантират, че това се извършва чрез цифрова, оперативно съвместима и стандартизирана система за събиране на данни и насърчава държавите членки да обменят информация както помежду си, така и със съответните органи на ЕС (по-специално Европейската сметна палата, OLAF, Европейската прокуратура и Европол) и да си сътрудничат по-тясно, особено в кризисни ситуации, с оглед подобряване на събирането на данни, повишаване на ефективността на контрола и гарантиране на възстановяването на неправомерно използвани средства;

25. подчертава, че е от съществено значение да се знае кои са бенефициерите на средствата от ЕС, за да се предотвратят корупцията, неправомерното изразходване на средства и злоупотребата със средства; изразява съжаление, че понастоящем данните за идентифициране на стопанските субекти и техните действителни собственици или не са лесно достъпни или изобщо не са достъпни ( 26 ) ; счита, че създаването на единна оперативно съвместима база данни, показваща преките и крайните бенефициери на субсидии от ЕС, би представлявало важна стъпка за справяне с това положение;

26. подчертава, че бенефициерите трябва да подлежат на идентифициране във всички държави членки и да бъдат независими от фондовете, включително от тези с пряко и споделено управление; подчертава, че базата данни следва да бъде ограничена до необходимата информация и че информацията може да бъде публикувана в съответствие с постоянната съдебна практика на Съда на ЕС; настоятелно призовава държавите членки да си сътрудничат с Комисията с цел създаване на такава единна, централизирана база данни за проследяване на паричните потоци от ЕС;

27. настоява на необходимостта от укрепване на EDES и нейния обхват в контекста на предстоящото целево преразглеждане на Финансовия регламент; призовава Комисията да разшири обхвата на EDES, така че да включва фондовете под споделено управление, при надлежно спазване на принципите на пропорционалност и целесъобразност;

28. изразява съжаление, че OLAF и ЕСП нямат пълен достъп до инструмента за измерване на риска от измами Arachne и трябва да заявяват достъп до инструмента за изчисляване на риска от измами на Arachne за всеки отделен случай, което усложнява процеса на обмен на информация и по този начин възпрепятства откриването и реагирането на нововъзникващи видове рискове; счита за необходимо да се намери решение за предоставяне на достъп на OLAF и ЕСП до инструмента за измерване на риска Arachne; счита, че интегрирането на Arachne в националните системи за управление и контрол следва да бъде задължително за всички управляващи органи;

29. призовава Комисията да направи оценка на отговора на пандемията от COVID-19 на няколко фронта, включително по отношение на превантивните мерки за борба с корупцията, анализа на емпиричните данни и процента на усвояване на поисканите плащания, да проучи дали корупцията е повлияла на резултата и дали принципите за почтеност са били спазени или подкопани, и да докладва на Парламента основните си констатации, за да може той (като орган по освобождаване от отговорност) да включи специална глава относно средствата за извънредни ситуации и разходите, свързани с кризи, в процедурата по освобождаване от отговорност във връзка с изпълнението на бюджета за 2020 г.;

30. съжалява за широкото използване от страна на Комисията на инструмента за заличаване за скриване на елементи от текста на споразуменията за предварително закупуване; настоява, че независимо от чувствителния характер на информацията, тези подробности са важни за подобряване на отчетността и глобалния отговор на пандемията; призовава Комисията да подобри свързаните с прозрачността и отчетността аспекти на отговора при бъдещи кризи, като по този начин да допринесе за повишаване на общественото доверие, насърчаването на обществения дебат и популяризирането на ценностите на ЕС; отбелязва, че Комисията прилага член 38, параграф 3, буква г) от Финансовия регламент, която се отнася до случаите, когато оповестяването на данни може да навреди на търговските интереси на получателите, и призовава за пропорционалност на ефективния контрол и пълната отчетност при използването на ресурсите спрямо обществения интерес;

31. счита, че ако съответните данни относно обществените поръчки се публикуват за анализ, свободно и лесно достъпно в отворен и стандартизиран формат, заедно с данните за издадени съдебни присъди и регистрите на дружествата, това би могло значително да подобри предотвратяването и разкриването на потенциални случаи на корупция; счита поради това, че съответната информация относно всички договори за обществени поръчки (с публични средства) следва да бъдат публично достъпни, публикувани на специален уебсайт и с минимална степен на скриване на елементи от текста при пълно зачитане на законодателството за защита на данните и другите правни изисквания;

32. отбелязва, че в съответствие с Регламент (ЕС) 2016/369 от 15 март 2016 г. относно предоставянето на спешна подкрепа в рамките на Съюза, решението за активиране на ИСП се взема от Съвета въз основа на предложение на Комисията; критикува обаче факта, че въпреки силните връзки на ИСП с бюджета на ЕС, активирането му е извършено без пълно зачитане и спазване на прерогативите на Парламента като бюджетен орган и краен надзорен орган на бюджета на ЕС;

33. изразява съжаление, че въпреки неколкократните опити за придобиване на ясна обща представа, комисията по бюджети и комисията по бюджетен контрол не получават достъп до съответните данни относно изразходваните в рамките на ИСП средства за финансиране на споразуменията за предварително закупуване, възлизащи на 2,5 милиарда евро за шестте споразумения за предварително закупуване;

34. признава, че Споразумението за съвместно възлагане на обществени поръчки ( 27 ) позволява на държавите членки на ЕС и държавите от ЕИП и други държави съвместно да договарят по-добри условия за доставка на медицинско оборудване; призовава Комисията, с оглед установяване на добри практики за бъдещи кризи, да направи оценка на ефикасността и ефективността на Споразумението за съвместно възлагане на обществени поръчки и натрупването на стратегически резерв от медицинско оборудване в rescEU; настоятелно призовава Комисията освен това да въведе стабилна и прозрачна рамка на ЕС за обществените поръчки, при които изцяло или частично се използват средства от бюджета на ЕС, която да позволява всеобхватен контрол от страна на Парламента, особено по отношение на основни области на разходи, свързани с икономически и здравни кризи и кризи, засягащи сигурността;

35. настоятелно призовава Комисията да предложи преглед на Финансовия регламент, с който да включи солидно правно основание за задължително използване на отворени и стандартизирани данни за обществените поръчки, както и да направи ИТ системите за бюджетен контрол задължителни, публични и оперативно съвместими с националните бази данни;

36. призовава Комисията и държавите членки да работят заедно за приемането на силни национални стратегии за борба с измамите, които да предлагат предимствата на координирането на действията на няколко субекта и гарантирането на оптимизирането на ресурсите и обхващането на всички области от интерес (разходи при непряко и споделено управление, национални фондове и др.); отбелязва, че към края на 2020 г. 14 държави членки са приели национални стратегии за борба с измамите, а пет са стартирали процедури за приемането на такива стратегии; отбелязва, че това представлява напредък в сравнение с 2019 г., но изразява съжаление, че все още не всички държави членки са приели национални стратегии за борба с измамите или възнамеряват да го направят; изразява загриженост, че съществуващите стратегии се различават по обхват и задълбоченост и трябва да бъдат актуализирани в това отношение;

37. настоятелно призовава държавите членки да хармонизират и приведат в съответствие своите стандарти и призовава Комисията да започне процедури за нарушение срещу държавите членки, които отказват да направят това; призовава Комисията да подкрепи държавите членки за подобряването на стратегиите им, за да се гарантира наличието на стабилни национални стратегии за борба с измамите (НСБИ) в целия Съюз;

38. счита, че е важно Комисията да направи оценка не само съществуването, но и ефективността на НСБИ в предстоящия си доклад относно принципите на правовата държава; освен това счита, че бъдещите доклади относно спазването на принципите на правовата държава следва да се основават на добрите практики и да предоставят специфични за всяка държава препоръки относно начините за справяне с установените проблеми или за отстраняване на нарушенията, включително срокове за изпълнение, когато е целесъобразно, и референтни показатели, които да се проследяват; счита, че мерките, предприети в отговор на пандемията от COVID-19, които оказват въздействие върху принципите на правовата държава, също следва да бъдат разгледани;

39. припомня, че защитата на финансовите интереси на Съюза е от изключително значение и че са необходими непрекъснати и сериозни усилия в това отношение на всички равнища;

40. настоява на необходимостта от сътрудничество между Европейската прокуратура и други органи на ЕС като Евроюст, Европол и Европейската служба за борба с измамите (OLAF) за провеждане на наказателни разследвания и наказателно преследване съобразно съответните правомощия; подчертава решаващата роля на горепосочените институции и органи по време на извънредни ситуации и кризи за борба с тези, които се възползват неправомерно от средствата на ЕС и отбелязва в тази връзка работните споразумения, подписани помежду им; подчертава, че ефективното сътрудничество е възможно само когато органите на ЕС имат политическа подкрепа и разполагат с достатъчно човешки и финансови ресурси;

41. критикува пренебрегването от страна на Комисията на призива на Парламента за увеличаване на щатното разписание на Европейската прокуратура и неизпълнението на споразумението от помирителната процедура от 2020 г.; отново заявява необходимостта от увеличаване на ресурсите и персонала както на Европейската прокуратура, така и на OLAF, за да се улесни борбата с корупцията, измамите, неправомерните разходи и злоупотребите със средства;

42. предупреждава, че организираните престъпни групи действат без граници и все по-често придобиват активи в държави членки, различни от тези, в които са установени, и в трети държави;

43. призовава за засилено ефективно международно сътрудничество в областта на събирането на доказателства, взаимното признаване, връчването на документи, конфискацията и замразяването на активи, за да се предоставят на компетентните органи средствата за проследяване, замразяване, управление и конфискация на облагите от престъпления; призовава поради това Комисията да подкрепя и насърчава хармонизирането в целия Съюз на съставите на свързаните с корупция престъпления, както и да използва по-добре съществуващите набори от данни и методология за разработване на нови такива с цел получаване на сравними данни от целия ЕС относно третирането на случаите на корупция;

44. призовава за по-тясно сътрудничество между представителите на националните органи и OLAF, за да се гарантира, че разследванията, провеждани във връзка с измами в ущърб на бюджета на ЕС, надлежно се разглеждат;

45. подчертава, че Групата държави срещу корупцията (GRECO) е изготвила подробни препоръки за държавите членки по отношение на използването на публични средства в кризисни и извънредни ситуации; призовава всички държави членки да изпълняват изцяло тези препоръки, като по този начин повишават прозрачността и отчетността; приветства във връзка с това възможността ЕС да се присъедини към GRECO като пълноправен член;

46. приветства пакета от законодателни предложения, представен от Комисията, за укрепване на правилата на ЕС за борба с изпирането на пари и с финансирането на тероризма; призовава за ефективно и последователно прилагане на бъдещата рамка за извънредните ситуации, при които стабилността и сигурността в ЕС могат да бъдат застрашени;

47. отбелязва със загриженост заключението на Европол, че престъпниците принадлежат към цифровото поколение, което означава, че почти всички престъпни дейности вече включват онлайн компонент и че много престъпления са преминали изцяло онлайн; изразява загриженост, че новите технологии също така позволяват традиционни престъпления да продължават да се извършват по нетрадиционен начин от всяка точка на света по всяко време; призовава Комисията и държавите членки за решителни инвестиции и силен политически ангажимент за справяне с тези нови предизвикателства;

48. счита, че напредъкът в областта на ИИ предоставя значителни възможности на обществения сектор за разкриване и предотвратяване на измами, например чрез засилване на централния аналитичен капацитет на Комисията, тъй като с инструментите на ИТ лесно могат да се извличат, свързват и анализират необходимите данни и да се разкриват потенциални нередности, измами и корупция; призовава Комисията и държавите членки да въведат единна, интегрирана и оперативно съвместима система за информация и мониторинг, включително единен инструмент за извличане на данни и измерване на риска с цел получаване на достъп до съответните данни и анализирането им и повишаване на надеждността на контрола, с оглед тя да бъде прилагана от всички държави членки, включително с помощта на инструмента за техническа подкрепа;

49. отбелязва, че събирането на данни за лицата, които в крайна сметка се ползват пряко или непряко от финансиране от Съюза под споделено управление и за проекти и реформи, подкрепяни от Механизма за възстановяване и устойчивост, включително на данни за действителните собственици на получателите на финансиране, е необходимо, за да се гарантират ефективни проверки и одити, като правилата, свързани със събирането и обработката на такива данни, следва да са в съответствие с приложимите правила за защита на данните;

50. подчертава ползите, които цифровите поземлени регистри имат за прозрачността на собствеността и за предотвратяване и борба с корупцията; приветства инициативите на Комисията за прилагане на такива програми в целия ЕС; призовава националните органи да си сътрудничат с Комисията за широкото прилагане на тези програми;

51. счита, че една централизирана система за информация и мониторинг следва да включва изискванията във връзка с обществените поръчки с данни на равнището на ЕС и по държави, които да са публично достъпни, за да могат изпълнителите и възлагащите органи да докладват редовно конкретни данни за проектите, напредъка в постигането на междинните цели и преките и крайните действителни собственици (в стандартизиран формат); счита, че такава система следва да бъде създадена, за да се улесни събирането, оперативната съвместимост и третирането на данните на равнището на ЕС и за да се гарантират ефективни проверки и одити; подчертава, че системата следва да бъде ограничена до необходимата информация и че публикуването на информация следва да бъде възможно в съответствие с установената съдебна практика на Съда на ЕС; посочва обаче, че би могло да се въведе междинно национално равнище (т.е. децентрализирано звено за събиране на данни), за да се улесни дейността по събиране на данни, отчитайки езиковите различия и местните характеристики (като например регионалните отговорности);

52. предлага използването на системи за оповестяване на финансови данни/деклариране на активи за предотвратяване, разкриване и разследване и/или преследване на корупцията с цел насърчаване на отчетността и осведомеността сред държавните служители и по този начин избягване на конфликти на интереси;

53. счита, че платформите за данни могат да укрепят механизмите за надзор и да засилят ефективния обмен на информация с други държавни ведомства;

54. вярва в ползите от професионализацията и адекватното заплащане в областта на възлагането на обществени поръчки, а именно, че наличието на специализиран, добре подготвен и добре платен персонал в областта на възлагането на обществени поръчки, който споделя своя опит, знания и данни (за пазара), включително през границите на държавите членки, е положителна практика, която следва да се прилага заедно с другите практики за предотвратяване на корупцията;

55. насърчава държавите членки да използват пълноценно финансирането и програмите на ЕС; призовава националните органи да си сътрудничат с OLAF за обучението на своите служители по отношение на различните видове измами, тенденциите, заплахите и рисковете, корупцията и други незаконни дейности, засягащи финансовите интереси на ЕС;

56. възлага на своя председател да предаде настоящата резолюция на Съвета и на Комисията.

(1) ОВ L 94, 28.3.2014 г., стр. 1.

(2) ОВ L 94, 28.3.2014 г., стр. 65.

(3) ОВ C 252, 18.7.2018 г., стр. 56.

(4) ОВ L 198, 28.7.2017 г., стр. 29.

(5) ОВ L 156, 19.6.2018 г., стp. 43.

(6) ОВ L 193, 30.7.2018 г., стр. 1.

(7) OLAF, „Twentieth report of the European Anti-Fraud Office, 1 January to 31 December 2019“ (Двадесети доклад на Европейската служба за борба с измамите, 1 януари — 31 декември 2019 г.), 2020 г.

(8) Gallego, J., Prem, M. и Vargas, J.F., „Corruption in the times of Pandemia“, май 2020 г.

(9) SWD(2020)0156, SWD(2020)0157, SWD(2020)0158, SWD(2020)0159 и SWD(2020)0160.

(10) ОВ L 437, 28.12.2020 г., стр. 30.

(11) ОВ L 57, 18.2.2021 г., стp. 17.

(12) ОВ L 107, 26.3.2021 г., стр. 30.

(13) ОВ L 172, 17.5.2021 г., стр. 110.

(14) ОВ C 272, 17.8.2020 г., стр. 1.

(15) https://www.europol.europa.eu/newsroom/news/europol-launches-european-financial-and-economic-crime-centre

(16) https://www.europol.europa.eu/newsroom/news/serious-and-organised-crime-in-eu-corrupting-influence

(17) Приети текстове, P9_TA(2021)0148.

(18) Приети текстове, P9_TA(2021)0337.

(19) Приети текстове, P9_TA(2021)0288.

(20) ОВ L 70, 16.3.2016 г., стр. 1.

(21) Борба с измамите при разходването на средства от ЕС — необходими са действия

(22) http://ti-health.org/wp-content/uploads/2021/05/For-Whose-Benefit-Transparency-International.pdf

(23) https://dspace.library.uu.nl/handle/1874/309580

(24) https://eur-lex.europa.eu/legal-content/BG/TXT/?uri=CELEX%3A32021R0241

(25) И в двата случая по цени от 2018 г.

(26) Проучване относно 50-те най-големи бенефициери по ОСП и кохезионните фондове във всяка държава — членка на ЕС, Европейски парламент, Генерална дирекция за вътрешни политики на ЕС, Тематичен отдел по бюджетни въпроси, май 2021 г.

(27) https://ec.europa.eu/health/security/preparedness_response_bg